b'\n_START_ARTICLE_\nGastriini\n_START_SECTION_\nGastriinin erityksen s\xc3\xa4\xc3\xa4tely\n_START_PARAGRAPH_\nRuuan aiheuttamat n\xc3\xa4k\xc3\xb6-, haju- ja makuaistimukset sek\xc3\xa4 ruoan pureskelu saavat aikaan hermoimpulssien kulkeutumisen keskushermostoon, josta puolestaan l\xc3\xa4htee kiert\xc3\xa4j\xc3\xa4hermoa pitkin hermoimpulsseja ruuansulatuskanavaan. Kiert\xc3\xa4j\xc3\xa4hermosta tulevat hermoimpulssit lis\xc3\xa4\xc3\xa4v\xc3\xa4t gastriinin erityst\xc3\xa4 mahan porttiosasta ja pohjukaissuolesta. Kun mahalaukkuun saapuu ravintoa, pepsiini pilkkoo proteiinia peptideiksi ja aminohapoiksi, jotka stimuloivat suoraan G-soluja eritt\xc3\xa4m\xc3\xa4\xc3\xa4n gastriinia. Mahalaukun venyess\xc3\xa4 ruoasta my\xc3\xb6s hermosto signaloi G-soluja lis\xc3\xa4\xc3\xa4m\xc3\xa4\xc3\xa4n gastriinin erityst\xc3\xa4. Gastriini erittyy sek\xc3\xa4 solujen l\xc3\xa4hiymp\xc3\xa4rist\xc3\xb6\xc3\xb6n ett\xc3\xa4 verenkiertoon, josta se palaa mahalaukun sein\xc3\xa4m\xc3\xa4n soluihin. N\xc3\xa4in ruoan p\xc3\xa4\xc3\xa4tyminen mahalaukkuun saa aikaan pitk\xc3\xa4kestoisen mahanesteen erityksen._NEWLINE_Gastriini vaikuttaa mahalaukun epiteelin parietaalisoluihin sek\xc3\xa4 suoraan ett\xc3\xa4 ep\xc3\xa4suorasti. Suorassa vaikutusreitiss\xc3\xa4 gastriini sitoutuu parietaalisolun solukalvon CCK-reseptoriin. Ep\xc3\xa4suorassa reitiss\xc3\xa4 gastriini puolestaan sitoutuu ECL-solujen gastriinireseptoreihin. T\xc3\xa4m\xc3\xa4n seurauksena ECL-solut vapauttavat histamiinia, joka sitoutuu parietaalisolujen histamiinireseptoreihin voimistaen suolahapon erityst\xc3\xa4._NEWLINE_Kun mahalaukun pH laskee riitt\xc3\xa4v\xc3\xa4sti, gastriinin eritys v\xc3\xa4henee negatiivisen palautekytkenn\xc3\xa4n my\xc3\xb6t\xc3\xa4. Mahalaukun epiteelin D-solut aistivat vetyionien kasvaneen pitoisuuden suoraan ja alkavat eritt\xc3\xa4\xc3\xa4 somatostatiinia, joka sitoutuu G-solun reseptoriin ja est\xc3\xa4\xc3\xa4 gastriinin erityksen. T\xc3\xa4m\xc3\xa4n seurauksena happaman mahanesteen eritys v\xc3\xa4henee ja pH p\xc3\xa4\xc3\xa4see tasoittumaan. Somatostatiinia erittyy my\xc3\xb6s haiman saarekkeiden \xce\xb4-soluista sek\xc3\xa4 hypotalamuksen neuroneista._NEWLINE_My\xc3\xb6s pohjukaissuoleen saapuvat rasvahapot laskevat gastriinin erityst\xc3\xa4. Ohutsuolen alkuosan enteroendokriinisolut eritt\xc3\xa4v\xc3\xa4t rasvahappojen vaikutuksesta GIP:t\xc3\xa4 ja kolekystokiniinia, jotka saavat mahalaukun solut hillitsem\xc3\xa4\xc3\xa4n gastriinin erityst\xc3\xa4.'